“እንደ ኢትዮጵያ ላሉ ታዳጊ ሀገራት ‘ሳይቃጠል በቅጠል’ የሚለው መርህ ብቻ ነው የሚጠቅመው” የእንጂባራ ከተማ ነዋሪዎች።
ባሕር ዳር፡ መጋቢት 17/2012 ዓ.ም (አብመድ) በኮሮና ቫይረስ ላይ የሚስተዋለው ቸልተኝነት ዋጋ ሳያስከፍል ተገቢውን ጥንቃቄ ማድረግ እንደሚገባ የእንጅባራ ከተማ አስተዳደር ነዋሪዎች ተናግረዋል። የከተማ አስተዳደሩ የመንግሥት አካላት በቫይረሱ ላይ የግንዛቤ ፈጠራ በመስጠት በኩል ከፍተኛ ክፍተት እንዳለባቸው ነው አስተያዬታቸውን ለአብመድ የተናገሩት። ቫይረሱ በጣልያን እና ሌሎች የዓለም ሀገራት ላይ ያደረሰውን የሞት አደጋ ከግምት ውስጥ በማስገባትም መዘናጋቱን መተው ተገቢ እንደሚሆንም ነው የተናገሩት።በከተማዋ ተዘዋውረን ባደረግነው ቅኝት ባንክ ቤቶች እና አንዳንድ የመንግሥት ተቋማት የንጽሕና መጠበቂያ ውኃ እና ሳሙና አቅርበዋልየቤተ መጻሕፍት እና መመገቢያ ቦታዎችም ወንበሮች ተገቢው ርቀት እንዲኖራቸው አድርጓል። እነዚህ ተግባራት በመልካም ጎናቸው ሊጠቀሱ የሚችሉ ተግባራት ቢሆኑም በተለይ በአንዳንድ የመንግሥት ተቋማት የተቀመጡትን መታጠቢያ እና ንጽሕና መጠበቂያዎች ማኅበረሰቡ በብዛት ሲጠቀም አልተመለከትንም። በርካታ ባለጉዳይ የሚበዛባቸው የመንግሥት ተቋማትም ቫይረሱን መከላከል የሚያስችል ምንም ዓይነት ተግባር አላከናወኑም።